Oporavak japanske ekonomije
Vodeći industrijalci nadaju se da će, narednih meseci, nastojanja na obnovi podstaći potražnju za njihovom robom
Putovanje na posao u Tokiju ovog leta je još teže, jer nestašice struje primoravaju štednju i isključivanje klima uređaja. Zbog temperatura iznad 30 stepeni šefovi dozvoljavaju zaposlenima da na posao dolaze bez inače obaveznih kravata i sakoa. Od firmi i domaćinstava traži se da smanje potrošnju struje za 15 odsto. Najnovije cifre pokazuju da Japanci poštuju to, pa potrošnja u špicevima ne prevazilazi 88 odsto raspoložive energije. Tokijski službenici ipak se žale da im te mere čine život manje snošljivim. Jedan od službenika kaže da u njegovoj kompaniji pokušavaju da smanje potrošnju za 30, a ne za 15 odsto. Klima uređaji su isključeni, osvetljenje je prigušeno, a u vreme ručka sve se isključuje. Drugi službenik kaže da je zemljotres doveo do pada privredne aktivnosti. Ali oblast Tohoku se postapeno oporavlja i ekonomija je prebrodila najgore, kaže on. Teško nam je zbog toga što je jen jak, ali verujem da će se postepeno stvari popraviti, kaže on. Posle topljenja jezgra u elektrani Fukušima 38 drugih reaktora je isključeno kako bi se testirali na podložnost prirodnim katastrofama. To, i šteta koju je napravio cunami, teško pogađaju privredu. Koncern Tojota upravo je objavio da je u tromesečju posle zemljotresa zabeležio gubitak od milijadu i 400 miliona dolara. Ali predstavnik kompanije Pol Nolasko, kaže da su izgledi pozitivni. kaže Nolasko. Tojota i druge fabrike automobila ne rade četvrtkom i petkom umesto vikendom, kako bi uravnotežile potražnju za strujom. Tojota je takođe objavila nameru da podigne novu fabriku u području Tohoku, koje je pogodio cunami. U prvom tromesečju ove godine japanska ekonomija je doživela kontrakciju od 3,5 odsto i ponovo ušla u recesiju. Ali postoje nade u obnovu, jer radovi na rekonstrukciji podstiču potražnju. Lanci snabdevanja se oporavljaju. Luka Sendai, uništena u cunamiju, ponovo prima brodove sa Pacifika. Ali neki analitičari se ne slažu, navodeći kao razloge slabu vladu i snažan jen. Strah od kontaminacije iz elektrane Fukušima doveo je do toga da su i japanska i neke strane vlade zabranile distribuciju prehrambenih proizvoda iz tog regiona. U međuvremenu, okruženi brzim vozovima i neonskim reklamama, stanovnici i poslovne firme u Tokiju primorani su da štede struju, što bi - kako upozoravaju električne kompanije - moglo da potraje i do iduće godine.